หุ้นปิดลบ 2.88 จุด ตลาดผันผวนหลังกนง.มีมติลดดอกเบี้ย
หุ้นไทย วันที่ 6 พ.ย.62 ดัชนีปิดตลาดที่ระดับ 1,623.99 จุด ลดลง 2.88 จุด (-0.18%) มูลค่าการซื้อขาย 62,181.94 ล้านบาท
6 พ.ย. 2562

หุ้นไทย วันที่ 6 พ.ย.62 ดัชนีปิดตลาดที่ระดับ 1,623.99 จุด ลดลง 2.88 จุด (-0.18%) มูลค่าการซื้อขาย 62,181.94 ล้านบาท 
นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยวันนี้ผันผวน โดยช่วงเช้าหุ้นกลุ่มแบงก์ปรับตัวขึ้น แต่ย่อตัวลงในช่วงบ่ายหลังจากคณะกรรมการนโยบายการเงิน (กนง.) มีมติปรับลดอัตราดอกเบี้ยนโยบายลง 0.25% จาก 1.50% เป็น 1.25% ต่อปี ซึ่งเป็นไปตามที่ตลาดส่วนใหญ่คาดไว้จากมุมมองว่าเศรษฐกิจไทยเติบโตต่ำกว่าคาด แต่เชื่อว่าจะเป็นการปรับลดอัตราดอกเบี้ยครั้งสุดท้ายแล้ว ภาพจากนี้ก็ต้องไปดูว่าจะทำให้เศรษฐกิจกลับมาพื้นตัวได้มากน้อยเพียงใด
อย่างไรก็ดี ยังต้องติดตามเจรจาการค้าระหว่างสหรัฐฯและจีนว่าจะสามารถลงนามข้อตกลงการค้าเฟสแรกได้ตามที่คาดไว้ภายในเดือนนี้หรือไม่ นอกจากนี้ยังต้องติดตามการปรับน้ำหนักลงทุนของ MSCI หลังจากเพิ่มน้ำหนักหุ้นจีนและซาอุดีอาระเบีย ทำให้อาจปรับลดน้ำหนักหุ้นไทยลงก็ได้ และติดตามตัวเลขส่งออกกับดุลการค้าของจีนในสัปดาห์นี้ด้วย
แนวโน้มการลงทุนในวันพรุ่งนี้ (7 พ.ย.) นายศราวุธ กล่าวว่า ตลาดฯคงจะแกว่งไซด์เวย์ในกรอบ ซึ่งตอนนี้ก็อยู่ในช่วงทยอยประกาศผลประกอบการของบริษัทจดทะเบียน ทำให้ตลาดฯอาจจะไม่ได้ปรับตัวขึ้นไปแรงแล้ว พร้อมให้แนวรับ 1,620 จุด ส่วนแนวต้าน 1,630-1,637 จุด
5 หลักทรัพย์ที่มีมูลค่าการซื้อขายสูงสุด 
KBANK มูลค่าการซื้อขาย 4,341.67 ล้านบาท ปิดที่ 148.00 บาท เพิ่มขึ้น 2.00 บาท
PTTมูลค่าการซื้อขาย 2,337.79 ล้านบาท ปิดที่ 45.50 บาท ลดลง 0.25 บาท
CPALL มูลค่าการซื้อขาย 2,110.66 ล้านบาท ปิดที่ 78.50 บาท ลดลง 0.75 บาท
AOT มูลค่าการซื้อขาย 2,067.74 ล้านบาท ปิดที่ 80.00 บาท เพิ่มขึ้น 0.75 บาท
ADVANC มูลค่าการซื้อขาย 1,790.21 ล้านบาท ปิดที่ 229.00 บาท ลดลง 3.00 บาท